นายกรัฐมนตรี ตรวจความพร้อมการให้บริการฉีดวัคซีนโควิด-19 ให้กลุ่มอาชีพเสี่ยงวันแรก
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางมาตรวจความพร้อมการให้บริการฉีดวัคซีนโควิด-19 กับบุคลากรทางแพทย์ เจ้าหน้าที่ด่านหน้าและกลุ่มอาชีพเสี่ยง พร้อมให้กำลังใจกับบุคลากรทางการแพทย์ที่มาให้บริการฉีดวัคซีนในวันนี้ ที่จุดบริการบริเวณ sky hall เซ็นทรัลลาดพร้าว โดยกรุงเทพมหานคร ร่วมกับสภาหอการค้าไทยและภาคเอกชน จัดสถานที่นอกสถานพยาบาลฉีดวัคซีน โควิด-19 ให้กับกลุ่มเสี่ยงที่ลงทะเบียนไว้แล้ว โดยให้บริการฉีดวันละ 1,000 คน ซึ่งเปิดให้บริการฉีดตั้งแต่ เวลา 8.00 น. จนถึง 17.00 น.นายกรัฐมนตรี ได้ตรวจการจัดระบบที่เป็นขั้นตอน แบ่งโซนชัดเจน ตั้งแต่จุดคัดกรอง ซึ่งมีเจ้าหน้าที่แนะนำขั้นตอนอย่างละเอียด ตรวจวัดอุณหภูมิ ก่อนจะเข้ามาพื้นที่ด้านในโดยมีมาตรการเว้นระยะห่าง ไม่ให้เกิดความแออัด จากนั้นเป็นขั้นตอนวัดสัญญาณชีพ วัดความดัน ชั่งน้ำหนัก สอบถามประวัติ และเข้าสู่การฉีดวัคซีนโควิด-19 จากโรงพยาบาลรามาธิบดี และโรงพยาบาลพระมงกุฎเกล้า หลังจากทำการฉีดวัคซีนเสร็จแล้ว จะต้องนั่งพักคอยสังเกตอาการ 30 นาที และรับใบนัด เพื่อมาฉีดวัคซีนเข็มที่ 2 ต่อไปทั้งนี้มีประชาชนทยอยเดินทางเข้ารับการฉีดวัคซีนอย่างต่อเนื่อง โดยทุกคนมีความพร้อมและเตรียมตัวมาอย่างดี สวมใส่หน้ากากอนามัย พกแอลกอฮอล์ เพื่อความปลอดภัย สำหรับศูนย์การค้าเซ็นทรัล นับว่าเป็นต้นแบบของการบริหารจัดการศูนย์การค้าให้เป็นพื้นที่ฉีดวัคซีนนอกสถานพยาบาลแห่งหนึ่งใน 25 จุดบริการ